รายงานการกำกับดูแลกิจการของคณะกรรมการตรวจสอบ

คณะกรรมการตรวจสอบได้ปฏิบัติตามหน้าที่และความรับผิดชอบตามที่ได้รับมอบหมาย
จากคณะกรรมการบริษัท
โดยใช้แนวทางตามหลักการกำกับดูแลกิจการที่ดีที่ทางตลาดหลักทรัพย์แห่งประเทศไทยได้แนะนำไว้
ที่สำคัญได้แก่การสอบทานงบการเงิน
กำกับดูแลให้มีระบบควบคุมภายในที่เหมาะสมกับสภาพธุรกิจมีการปฏิบัติงานที่โปร่งใสเป็นไปตามระเบียบของบริษัทฯ
และข้อกำหนดของกฎหมายที่เกี่ยวข้อง
ดูแลไม่เกิดความขัดแย้งทางผลประโยชน์ตลอดจนการเสนอแต่งตั้งผู้สอบบัญชี

ในรอบปี 2546 คณะกรรมการตรวจสอบได้จัดการประชุม รวม 12 ครั้ง
ซึ่งพอสรุปสาระสำคัญได้ดังนี้

1. การสอบทานงบการเงิน

คณะกรรมการตรวจสอบได้สอบทานงบการเงินรายไตรมาสและงบการเงินประจำปี 2546
ในการนี้ได้มีการซักถามประเด็นที่เป็นสาระสำคัญ
เพื่อให้งบการเงินมีการเปิดเผยข้อมูลที่ถูกต้องและครบถ้วนเป็นไปตามมาตรฐานการบัญชีและสอดคล้องกับหลักเกณฑ์ที่ทางการกำหนดไว้
นอกจากนี้ได้พบหารือกับผู้สอบบัญชีเพื่อขอทราบข้อสังเกตเกี่ยวกับงบการเงินและการควบคุมภายในด้านบัญชี
ซึ่งไม่มีประเด็นที่ผิดปกติและเป็นสาระสำคัญ

2. ระบบควบคุมภายใน

คณะกรรมการตรวจสอบได้ประเมินความเพียงพอของระบบควบคุมภายใน
ด้วยการสอบทานความมีประสิทธิผลของระบบควบคุมภายในพบว่าบริษัทฯ
ได้ให้ความสำคัญและมุ่งเน้นการนำหลักการการกำกับดูแลกิจการที่ดีเป็นหลักในการบริหารงาน
มีผลให้ระบบการควบคุมภายในมีความเพียงพอเหมาะสม กับสภาพธุรกิจที่ดำเนินอยู่
ไม่พบข้อบกพร่องที่เป็นสาระสำคัญ

3. การตรวจสอบภายใน

คณะกรรมการตรวจสอบได้กำกับดูแลงานตรวจสอบภายในของสำนักงานให้เป็นไปตามแผนงาน
ที่วางไว้ผลการตรวจสอบมุ่งเน้นไปในด้านการปรับปรุงระบบงาน
เพื่อเพิ่มประสิทธิภาพและลดการสูญเสียซึ่งมีการให้ความเห็นและข้อเสนอแนะเพื่อพัฒนางานให้ดีขึ้น

การแต่งตั้งผู้สอบบัญชี

สำหรับปี 2547 คณะกรรมการตรวจสอบได้พิจารณาและให้ความเห็นเสนอแนะต่อคณะกรรมการบริษัท
เพื่อขออนุมัติต่อที่ประชุมผู้ถือหุ้นแต่งตั้งนายวิรัช อภิเมธีธำรง หรือนายชัยกรณ์ อุ่นปิติพงษา
แห่งสำนักงานวิรัช แอนด์ แอสโซซิเอทส์ เป็นผู้สอบบัญชีของบริษัท

วันที่ 28 กุมภาพันธ์ 2547

ในนามคณะกรรมการตรวจสอบ

(นายผดุง เตชศรินทร์)

ประธานคณะกรรมการตรวจสอบ

10. การควบคุมภายใน

ในการประชุมคณะกรรมการบริษัท ครั้งที่ 1/2547 เมื่อวันที่ 25 กุมภาพันธ์ 2547
โดยมีกรรมการตรวจสอบทั้ง 3 ท่าน เข้าร่วมประชุม
คณะกรรมการได้ใช้แบบประเมินความเพียงพอของระบบการควบคุมภายใน
รวมทั้งซักถามข้อมูลจากฝ่ายบริหาร ก่อนการประเมินระบบการควบคุมภายในของบริษัท
เห็นว่าบริษัทมีระบบการควบคุมภายในที่เพียงพอ เหมาะสมกับสภาพการดำเนินงานปัจจุบัน
ซึ่งพอสรุปสาระสำคัญในแต่ละด้านได้ดังนี้

ด้านสภาพแวดล้อมขององค์กร มีการจัดโครงสร้างอำนาจหน้าที่ของคณะกรรมการ
ผู้บริหารและพนักงานไว้อย่างชัดเจน มีการจัดวางระบบป้องกันการใช้อำนาจหน้าที่ไปในทางมิชอบ
ซึ่งเชื่อได้ว่าสามารถป้องกันการนำทรัพย์สินของบริษัทไปใช้โดยมิชอบหรือโดยมีอำนาจไม่เพียงพอได้

ด้านการบริหารความเสี่ยง บริษัทมีการจัดลำดับความเสี่ยง ประเมินสถานการณ์
และจัดเตรียมมาตรการแก้ไขปรับปรุง เพื่อลดหรือขจัดความเสี่ยงในด้านต่าง ๆ อยู่เป็นประจำ

ด้านการควบคุมการปฏิบัติงานของฝ่ายบริหาร
บริษัทมีการกำหนดระดับอำนาจการอนุมัติและแบ่งแยกหน่วยงานในลักษณะส่งเสริมการประสานงานและถ่วงดุลการใช้อำนาจ
มีการกำหนดวิธีการเข้าทำธุรกรรมกับผู้ถือหุ้นรายใหญ่ กรรมการ
ผู้บริหารหรือผู้ที่เกี่ยวข้องไว้อย่างชัดเจน
คณะกรรมการบริษัทได้รับรายงานและทำการตรวจสอบทบทวนผลการปฏิบัติงานของฝ่ายบริหารเป็นประจำสม่ำเสมอ

ด้านระบบสารสนเทศและการสื่อสารข้อมูล บริษัทมีการติดตั้งโปรแกรม SAP ซึ่งเป็นระบบ ERP
(Enterprise Resource Planning) เพื่อเสริมประสิทธิภาพในการวางแผนการใช้ทรัพยากร
ควบคู่ไปกับการยกระดับความเร็วในการปฏิบัติงานด้วยการใช้ระบบ Intranet
ในการสื่อสารข้อมูลภายในองค์กร

ด้านระบบการติดตาม
การมีระบบข้อมูลที่ดีและทันกาลทำให้ฝ่ายบริหารและคณะกรรมการบริษัทสามารถติดตามรายการทางบัญชีได้อย่างมีประสิทธิภาพ
พร้อมกับสามารถทบทวน-ประเมินผล-ปรับเปลี่ยนแผนการดำเนินธุรกิจได้อย่างรวดเร็ว
ควบคู่ไปกับการที่สำนักงานตรวจสอบภายในทำการตรวจปฏิบัติการอย่างต่อเนื่องตลอดทั้งปี
ทั้งการตรวจแนะนำและตรวจติดตาม
ในหน่วยงานที่เคยรับการตรวจสอบไปแล้วเพื่อผลการปฏิบัติที่มีประสิทธิภาพอย่างจริงจังและสม่ำเสมอ

ด้านการใช้ข้อมูลภายใน บริษัทมีข้อกำหนดให้กรรมการ ผู้บริหาร
และเจ้าหน้าที่ผู้มีส่วนล่วงรู้ข้อมูลภายใน ต้องรายงานการได้มาหรือจำหน่ายไปซึ่งหลักทรัพย์ของบริษัท
และห้ามกระทำการใด ๆ
อันเป็นการแสวงประโยชน์ส่วนตนจากข้อมูลภายในที่ตนล่วงรู้ก่อนการเปิดเผยต่อสาธารณชน

ในรอบปีที่ผ่านมา
คณะกรรมการบริษัทไม่พบสิ่งแสดงเหตุจากข้อบกพร่องเกี่ยวกับระบบการควบคุมภายใน
และไม่พบการใช้ข้อมูลภายในในลักษณะอันเป็นการเอาเปรียบนักลงทุนโดยทั่วไป